**Hanneke Vromen holkki** (myös **Hanneke Vrome** tai **Hanneke Wrome**) oli saksalainen holkki, joka upposi myrskyssä marraskuussa 1468 läntiselle Suomenlahdelle Suomen rannikon edustalle. Alus lähti Lyypekin satamasta Travemündestä 11. marraskuuta kolmen muun kanssa. Sen ja yhden muun laivan päämäärä oli Tallinna, mutta myrsky pakotti ne kääntymään Osmussaaren luota pohjoiseen kohti Suomen rannikkoa. Laivan matkustajana oli muun muassa Raaseporin linnanherran Lauri Akselinpoika Tottin puoliso Katariina Jönsintytär Viffert ja heidän poikansa. Kaikki laivalla olleet 180–200 henkeä hukkuivat laivan mukana. Laivan uppoamisesta on säilynyt aikalaiskuvaus, sillä sitä Lyypekistä asti seurannut toinen alus oli uppoamishetkellä yhä näköetäisyydellä.

Laivaa kutsutaan usein virheellisesti *Hanneke Vromeksi* lyypekkiläisen omistajansa ja kapteeninsa mukaan. Laivan nimeä ei mainita aikalaisasiakirjoissa, mutta tarkat lastiluettelot ovat säilyneet. Laiva oli harvinaisen suuri holkiksi, ja sen lasti oli poikkeuksellisen arvokas, muun muassa 10 000 kultarahaa. Niiden nykyarvo voi olla jopa miljoonia euroja.

Laivan tarkkaa uppoamispaikkaa ei tiedetä. Aikalaiskuvauksessa sen sanotaan uponneen Raaseporin linnan "luona", mutta tällä voitiin viitata laajaan alueeseen läntisen Uudenmaan rannikon edustalla. Suositun tulkinnan mukaan uppoamispaikka olisi ollut Jussarön saaren lähistöllä Raaseporin edustalla. Dosentti Mikko Huhtamiehen teorian mukaan todennäköisempi paikka olisi lännempänä, Russarön lähellä Hankoniemestä etelään. Aluksen luultiin löytyneen Jussarön edustalta vuonna 2015, mutta helmikuussa 2016 Museovirasto ilmoitti, ettei hylky ollut Hanneke Vrome vaan jokin 1700-luvun alus.

Raaseporin linnan lähiseudulle Karjaalle oli laivan uppoamisaikaan rakenteilla kirkko, joka on nimetty Pyhän Katariinan mukaan, ja nimi viittaa myös Katarina Viffertiin.

Vuonna 2016 valmistui Yleisradion esittämä draamasarja *Heroes of the Baltic Sea*, joka kertoo aluksen kohtalosta.

Lähteet
-------

1. ↑  Hanneke Wrome: dokumentti Tallinan Valtionarkistosta.  2.5.2015. Rauno Koivusaari – Hylyt. Viitattu 17.5.2015.
2. 1 2  Myrsky nieli aarrelaivan ja Raaseporin linnanrouvan.  *Tiede*, 2009, nro 11. Artikkelin verkkoversio. Viitattu 7.5.2015.
3. ↑  Suomenlahdesta löytyi keskiaikainen hylky – odottaako merenpohjassa kulta-aarre? Yle Uutiset 7.5.2015.
4. 1 2  Huhtanen, Jarmo: Hanneke Wromen lastina oli 10 000 kultarahaa. *Helsingin Sanomat*.  1.5.2015. Viitattu 18.2.2019.
5. 1 2  Huhtanen, Jarmo: Suomalaissukeltaja uskoo löytäneensä vuonna 1468 uponneen aarrelaivan. *Helsingin Sanomat*.  1.5.2015. Viitattu 18.2.2019.
6. 1 2 3  Huhtamies, Mikko: Aarrelaiva Hanneke Vromen haaksirikko vuonna 1468.  *Tieteessä tapahtuu*, 2019, 37. vsk, nro 1, s. 3–11. Artikkelin verkkoversio.
7. ↑  Sirén, Jukka: Hansa. *Internetix*.  1997.
8. ↑  Koivurinta, Esa: Jussarön edustalta löytynyt hylky ei ollutkaan keskiaikainen *Ylen uutiset*.  4.2.2016. Viitattu 5.2.2016.
9. ↑  Lahti, Pauli: Ylen draamasta tulossa totta *Yle Uutiset*.  1.5.2015. Viitattu 2.5.2015.

Kirjallisuutta
--------------

* Jaakkola, Jalmari: Unohtunut keskiaikainen suurhaaksirikko. *Historiallinen arkisto* 52, 1947.
* *Suomalaisia aarrelaiwoja*. Helsinki: Urheilusukeltajain liitto, 1987.

Aiheesta muualla
----------------

* *Urheilusukeltaja* nro 5–6/1986.
* Hanneke Vromen holkki. Hylyt.net.
* Fagerstedt, Göran & Kvarnström, Tarja: Tidsresa: Raseborgs Slott år 1483.  29.3.2009.  Arkistoitu 18.5.2015. Viitattu 7.5.2015. (ruotsiksi)